text: [{"text_idx": "#000000", "text": "1865 \u2013 eitt serstakt a\u0301r"}, {"text_idx": "#000001", "text": "Ta\u00f0 eru 155 a\u0301r li\u00f0in i\u0301 a\u0301r, si\u0301\u00f0ani William Booth saman vi\u00f0 konuni Catherine Booth fo\u0301r undir at arbei\u00f0a millum heimleys fo\u0301lk a\u0301 eystursi\u0301\u00f0uni av London. Hetta var i\u0301 1865. William Booth var ein i\u0301\u00f0in evangelistur, i\u00f0 brendi eftir at r\u00f8kka u\u0301t til teirra, sum eingin kirkja ella samkoma na\u0301ddi u\u0301t til. Hann vildi m\u00f8ta teimum ney\u00f0st\u00f8ddu vi\u00f0 gle\u00f0ibo\u00f0skapinum, ju\u0301st har tey vo\u0301ru st\u00f8dd.\nHetta var\u00f0 byrjanin til ta\u00f0 umfatandi hja\u0301lparararbei\u00f0i, sum hevur merkt Frelsunarherin til hendan dag. Kring allan heim er sto\u0301r vir\u00f0ing fyri hesum o\u0301va\u0301pna\u00f0a heri, sum eisini kom til F\u00f8roya og hevur virka\u00f0 her i\u0301 mong a\u0301r \u2013 b\u00e6\u00f0i andaliga og sosialt.\nFrelsunarherurin hevur si\u0301\u00f0ani 1924 veri\u00f0 ein by\u0301armynd i\u0301 Havn, sum hevur fingi\u00f0 fo\u0301lk at ste\u00f0ga a\u0301, me\u00f0an \u201cBrei\u00f0i\u00f0 krossins merki u\u0301t\u201d hevur runga\u00f0 saman vi\u00f0 f\u00f8stum trummusl\u00f8gum. Men eisini ta\u00f0 sosiala arbei\u00f0i\u00f0 er kent millum manna, ikki minst ta\u00f0, i\u00f0 gj\u00f8rt hevur veri\u00f0 a\u0301 Herberginum i\u0301 Havn."}, {"text_idx": "#000002", "text": "Ta\u00f0 var eisini a\u0301 sumri i\u0301 1865, at skotin, William Gibson Sloan, kom til F\u00f8roya. Hann sa\u0301 ein annan t\u00f8rv, sum er or\u00f0a\u00f0 i\u0301 dagbo\u0301k hansara. Tann 28. mai 1865 skrivar Sloan \u2013 staddur i\u0301 Hetlandi \u2013 at F\u00f8royum t\u00f8rvar ein tru\u0301bo\u00f0ara, og \u201ceg kenni meg drivnan og fu\u0301san til at fara at virka har i\u0301 navni Guds og styrki Hansara\u201d.\nWilliam G. Sloan kemur til F\u00f8roya a\u0301 sumri \u2013 einsamallur. Ta\u0301 er hann 26 a\u0301ra gamal. F\u00f8royska ma\u0301li\u00f0 var ikki komi\u00f0 fyri seg a\u0301 skriftma\u0301linum, men Sloan l\u00e6rdi seg danskt, byrja\u00f0i at syngja og tala um Jesus a\u0301 donskum. Hann helt u\u0301tifundir ni\u00f0ri a\u0301 Doktaragrund i\u0301 Havn og fer\u00f0a\u00f0ist u\u0301t a\u0301 bygd. Har vitja\u00f0i hann i\u0301 hu\u0301sunum, sang ein sang vi\u00f0 si\u0301num vakra ma\u0301li og helt sm\u00e6rri andaktir, har tey bjo\u0301\u00f0a\u00f0u honum inn. To\u0301 var hann ikki allasta\u00f0ni v\u00e6l mo\u0301ttikin.\nEftir dru\u0301gt arbei\u00f0i bar arbei\u00f0i hansara umsi\u0301\u00f0ir a\u0301v\u00f8kst, og fyrstu samkomurnar vuksu fram. Hann giftist vi\u00f0 Elspu Isaksen u\u0301r Geil i\u0301 Havn, systir hin navnframa Djo\u0301na i\u0301 Geil, og hon gj\u00f8rdist honum ein hollur stu\u00f0ul.\nUmframt andaliga virki si\u0301tt royndi William G. Sloan saman vi\u00f0 konu si\u0301ni eisini at hja\u0301lpa teimum, i\u00f0 h\u00f8vdu serligar t\u00f8rvir i\u0301 eini ti\u0301\u00f0, har ta\u00f0 var fa\u0301t\u00e6ksligt hja\u0301 mongum. Mong vo\u0301ru brey\u00f0ini, i\u00f0 vo\u0301ru baka\u00f0 i\u0301 Sloans hu\u0301si og by\u0301tt u\u0301t til hu\u0301sarhald i\u0301 Havn, har ra\u0301\u00f0ini at keypa mat vo\u0301ru ring."}, {"text_idx": "#000003", "text": "Teir ny\u0301ttu sangin og to\u0301nleikin\nWilliam Booth og William G. Sloan virka\u00f0u sostatt um somu ti\u0301\u00f0 og hittu helst aldri hv\u00f8r annan. Kortini vo\u0301ru teir ikki o\u0301li\u0301kir. Ba\u0301\u00f0ir vo\u0301ru i\u0301dnir evangelistar, sum brendu fyri s\u00f8k si\u0301ni. Men me\u00f0an Booth var ein dynamiskur talari, sum fanga\u00f0i fj\u00f8ldir i\u0301 London, var Sloan ein mildur sa\u0301larvinnari, sum bar fram eitt or\u00f0, har h\u00f8vi gavst, sang ein sang, ba\u00f0 eina b\u00f8n, leg\u00f0i hondina a\u0301 h\u00f8vdi\u00f0 a\u0301 b\u00f8rnunum og seg\u00f0i: \u201cTro pa\u030a Jesus.\u201d Hetta vo\u0301ru or\u00f0, sum tey onganti\u0301\u00f0 gloymdu."}, {"text_idx": "#000005", "text": "Ba\u0301\u00f0ir ny\u0301ttu teir sangin og to\u0301nleikin fyri at r\u00f8kka u\u0301t til fj\u00f8ldina vi\u00f0 einum evangeliskum bo\u00f0skapi. Hermenn og hornbla\u0301stur hoyra saman \u2013 og solei\u00f0is hevur eisini veri\u00f0 hja\u0301 Frelsunarherinum, sum er hja\u0301staddur har, i\u00f0 fo\u0301lki\u00f0 er. Ein O\u0301lavs\u00f8ka uttan nakrar livandi to\u0301nar fra\u0301 Frelsunarherinum a\u0301 Vaglinum er n\u00e6stan o\u0301hugsandi.\nWilliam G. Sloan sang seg inn i\u0301 hj\u00f8rtuni a\u0301 f\u00f8royingum vi\u00f0 si\u0301ni v\u00f8kru r\u00f8dd, og fra\u0301 li\u0301tla salinum a\u0301 Tinghu\u0301svegnum var\u00f0 fyrst i\u0301 si\u0301\u00f0stu \u00f8ld ly\u0301st vi\u00f0 \u201cmegen sang og musik\u201d. Inntil hendan dag hevur ju\u0301st sangurin hevur veri\u00f0 naka\u00f0, i\u00f0 hevur merkt t\u00e6r t\u00e6r samkomur, sum komu kring landi\u00f0, aftan a\u0301 at Sloan var farin hi\u00f0ani.\nRith\u00f8vundurin William Heinesen, sum a\u0301 barnaa\u0301rum bu\u0301\u00f0i i\u0301 hu\u0301sinum vi\u00f0 si\u0301\u00f0una av Sloans hu\u0301si, skrivar einasta\u00f0ni, at hann minnist ensku sa\u0301lmarnar, sum Sloan og hansara \u201ctru\u0301arfelagar\u201d sungu a\u0301 u\u0301tifundi ni\u00f0ri a\u0301 Hu\u0301sabru\u0301gv i Havn, og at ein teirra var \u201cTell me the old, old story\u201d \u2013 sum i f\u00f8roysku umsetingini eitur \u201cSig m\u00e6r ta gomlu s\u00f8gu\u201d og mangan hevur veri\u00f0 sungin si\u0301\u00f0ani."}, {"text_idx": "#000006", "text": "Hildu a\u0301 til ta\u00f0 si\u0301\u00f0sta\nB\u00e6\u00f0i William Booth og William G. Sloan vo\u0301ru drivnir av einari sterkari visjo\u0301n, sum brendi i\u0301 hj\u00f8rtum teirra og gj\u00f8rdi, at teir treystir og tru\u0301gvir hildu a\u0301 ho\u0301ast mo\u0301tst\u00f8\u00f0u og for\u00f0ingar a\u0301 lei\u00f0ini. Tru\u0301fastir mo\u0301ti kalli Harrans virka\u00f0u teir til ta\u00f0 allarsi\u0301\u00f0sta.\nWilliam Booth anda\u00f0ist, 83 a\u0301ra gamal, tann 20. august 1812 \u2013 ella, sum tey siga i\u0301 herinum, hann var \u201cpromoted to glory.\u201d Heili 40.000 fo\u0301lk fylgdu hesum Harrans hermanni gravar.\nWilliam Gibson Sloan doy\u00f0i i\u0301 hu\u0301si si\u0301num vi\u00f0 Tinghu\u0301svegin 4. september 1914, 76 a\u0301ra gamal. Hendan si\u0301\u00f0sta dagin hoyrdu tey hann sipa\u00f0 til kenda enska sa\u0301lmin vi\u00f0 ni\u00f0urlagnum:\nOn Christ the solid rock I stand,\nall other ground is sinking sand."}, {"text_idx": "#000008", "text": "Ta\u0301 var hann vor\u00f0in ein h\u00f8gt virdur og elska\u00f0ur ma\u00f0ur i\u0301 li\u0301tla f\u00f8royska samfelagnum. Sagt ver\u00f0ur, at onganti\u0301\u00f0 a\u0301\u00f0ur hev\u00f0i so no\u0301gv veri\u00f0 til eina jar\u00f0arfer\u00f0 i\u0301 Havn sum hendan dagin, ta\u0301 b\u00f8ra gamla Sloans var\u00f0 borin u\u0301t i\u0301 gamla kirkjugar\u00f0 i\u0301 Havn.\nA\u0301 hv\u00f8r si\u0301num \u00f8ki komu hesir Harrans stri\u0301\u00f0smenn og andaligu slo\u0301\u00f0bro\u0301tarar, William Booth og William G. Sloan, at seta sto\u0301r spor eftir seg, sum ma\u0301 vekja vir\u00f0ing og takksemi fyri alt ta\u00f0, teir h\u00f8vdu at ty\u0301\u00f0a fyri samti\u0301\u00f0 og eftirti\u0301\u00f0 si\u0301na. \u00d8."}, {"text_idx": "#000009", "text": "Ta\u0301 i\u00f0 \u201ckvirra\u201d var\u00f0 sungin fyrstu fer\u00f0"}]